অসমীয়া কল্পবিজ্ঞান সাহিত্যত শান্তনু তামুলী এক চিনাকী নাম। ‘ হে চন্দ্ৰ বিদায় ’, ‘ প্ৰাচীৰ ’ আৰু ‘ মায়ামৃগ ’ তেখেতৰ কল্পবিজ্ঞান গ্ৰন্থ। ৰথীন্দ্ৰ নাথ গোস্বামী আন এক চিনাকী নাম এই সাহিত্যত। কম্পিউটাৰ ভাইৰাছৰ ওপৰত ৰচিত ‘ নয়নমনি ’ (১৯৯৬) আৰু ৰবটৰ ওপৰত ৰচিত ‘ কিংকিনীৰ বিদ্ৰোহ ’ (২০০২) তেখেতৰ দুখন কল্পবিজ্ঞান পুথি। কল্পবিজ্ঞানক জনপ্ৰিয় কৰি তোলাত বিস্ময় আলোচনী খনৰো যথেষ্ঠ হাত আছে তথা আলোচনীখনে বহুকেইজন কল্পবিজ্ঞান লেখকৰো সৃষ্টি কৰিছিল। তেনে এগৰাকী লেখিকা হ ’ ল বন্দিতা ফুকন। বিস্ময় পাতত ১৯৮৭ চনত ‘ প্ৰিয়তমা ’ নামৰ কল্পবিজ্ঞান কাহিনীৰে তেখেতে আত্মপ্ৰকাশ কৰিছিল। কেইখনমান উল্লেখযোগ্য কল্পবিজ্ঞানৰ ভিত্তিত ৰচিত গ্ৰন্থ হ ’ ল ছাকিল জামানৰ ‘ নীলা বেদনা' (১৯৯৬), মানবেন্দ্ৰ বৰুৱাৰ ‘ নিহত অতীত নিৰৱ নহয়' (২০০০), ‘ বুদ্ধিভ্ৰ্ষ্ট প্ৰাণী-মানুহ' (২০০১), ৰাজীৱ প্ৰসাদ শইকীয়াৰ ‘ পালি চৰাই' (২০০৩), লক্ষ্মীনন্দন বৰাৰ ‘ কায়কল্প' (২০০৭), হৰেকৃষ্ণ ডেকাৰ ‘ আগন্তক ’ ইত্যাদি। ইয়াৰোপৰি ৰঞ্জু হাজৰিকাই পৱন চিৰিজ, জেচন চিৰিজ আদিৰে এই ক্ষেত্ৰত কিছু অৱদান আগবঢ়াইছিল। ইয়াৰোপৰি বিশ্বসাহিত্যৰ কিছুমান কল্পবিজ্ঞান গ্ৰন্থৰ অসমীয়া অনুবাদেৰে অসমীয়া সাহিত্যৰ ভঁৰাল চহকী কৰি তুলিছে। শৰাইঘাট প্ৰকাশনে ‘ কালজয়ী সাহিত্য ছিৰিজ ’ ত এনে ধৰণৰ প্ৰখ্যাত গ্ৰন্থসমূহৰ অনুবাদ প্ৰকাশ কৰিছে। কেইখনমান উল্লেখযোগ্য গ্ৰন্থ হ ’ ল - কেইখনমান উল্লেখযোগ্য গ্ৰন্থ হ ’ ল সাগৰৰ তলিয়েদি কুৰি হাজাৰ লীগ, চন্দ্ৰৰ কাষেদি, পৃথিৱীৰ কেন্দ্ৰলৈ অভিযান, অদৃশ্য মানুহজন ইত্যাদি। এই ছিৰিজটোৰ সম্পাদনা কৰিছে ডঃ দীনেশ চন্দ্ৰ গোস্বামীয়ে। বিশাল অসমীয়া সাহিত্যৰ আকাশত কল্পবিজ্ঞান সাহিত্য এটি ক্ষুদ্ৰ নক্ষত্ৰপুঞ্জৰ দৰে। ই সংখ্যাত তাকৰ হ ’ ব পাৰে, কিন্তু মানত কেতিয়াও নহয়। ইয়াত সোমাই থাকে লেখকৰ নানা চিন্তাধাৰা, কিছুমান কেতিয়াও ভাবি নোপোৱা কথা, কিন্তু তাৰ সম্ভাৱনা কেতিয়াও নুই কৰিব নোৱাৰা কিছুমান কাহিনী। গতিকে এই ক্ষুদ্ৰ নক্ষত্ৰপুঞ্জই যাতে অতি সোনকালে এক বৃহৎ ৰূপ লৈ সমগ্ৰ আকাশ আলোকিত কৰে তাৰেই আশা কৰিলোঁ। লেখক: দেৱ প্ৰতীম হাজৰিকা উৎস: সাহিত্য.অৰ্গ